4 หุ้นมือถือรูดหนัก! ผวาปี 63 แข่งขันทำโปรโมชั่นแย่งลูกค้าดุเดือด
4 หุ้นมือถือรูดหนัก! ผวาปี 63 แข่งขันทำโปรโมชั่นแย่งลูกค้าดุเดือด
4 หุ้นมือถือรูดหนัก! ผวาปี 63 แข่งขันทำโปรโมชั่นแย่งลูกค้าดุเดือด
29 พ.ย. 2562

ผู้สื่อข่าวรายงานว่า ณ เวลา 14.53 น. ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC อยู่ที่ 212 บาท ลบ 7 บาท หรือ 3.20% สูงสุดที่ 218 บาท ต่ำสุดที่ 210 บาท ด้วยมูลค่าซื้อขาย 1.87 พันล้านบาท
ส่วนราคาหุ้น บริษัท อินทัช โฮลดิ้งส์ จำกัด (มหาชน) หรือ INTUCH อยู่ที่ 58.75 บาท ลบ 2 บาท หรือ 3.29% สูงสุดที่ 60.75 บาท ต่ำสุดที่ 58.25 บาท ด้วยมูลค่าซื้อขาย 1.15 พันล้านบาท
ขณะเดียวกันราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC อยู่ที่ 53.50 บาท ลบ 2.50 บาท หรือ 4.46% สูงสุดที่ 55.75 บาท ต่ำสุดที่ 53 บาท ด้วยมูลค่าซื้อขาย 544.76 ล้านบาท
พร้อมด้วย ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE อยู่ที่ 4.42 บาท ลบ 0.04 บาท หรือ 0.90% สูงสุดที่ 4.46 บาท ต่ำสุดที่ 4.38 บาท ด้วยมูลค่าซื้อขาย 352.93 ล้านบาท
โดย บล.ทิสโก้ ระบุในบทวิเคราะห์ว่า กลุ่มสื่อสาร มีความเสี่ยงเพิ่มขึ้นในปี 2563 จากที่ได้พบสัญญาณของสงครามราคาทั้งในส่วนของลูกค้า Prepaid และ Postpaid ประกอบกับโอกาสที่จะมีคู่แข่งใหม่เข้ามาในการประมูล 5G ทำให้มองว่า กลุ่มสื่อสารจะเป็นกลุ่มที่ถูกกดดันในปี 2563 หลังจากที่ปรับตัวดีกว่าตลาดในปี 2562
ทั้งนี้การแข่งขันในกลุ่มลูกค้า Prepaid ได้กลับมาแล้ว และเชื่อว่า Postpaid จะตามมาในปีหน้า โดย TRUE จะสามารถเพิ่มช่องทางการขายได้มากกว่าเท่าตัวภายในปี 2563 เพื่อแข่งกับ ADVANC และ DTAC โดยจะเน้นในกลุ่ม mid-low ของ Postpaid และเชื่อว่า TRUE จะมีลูกค้าเท่ากับ ADVANC ได้ภายในปี 2564 และมีโอกาสเกิดขึ้นได้เร็วกว่านั้น
สำหรับการแข่งขันของทั้ง Prepaid และ Postpaid ที่เพิ่มขึ้นคาดว่า จะทำให้เกิดผลลัพธ์ 3 ด้าน สำหรับ ADVANC และ DTAC คือ 1) ลูกค้าที่เพิ่มขึ้นในอัตราลดลง  2) ARPU ที่คงที่ หรือลดลง  3) ค่าการตลาดและเงินอุดหนุนที่เพิ่มขึ้น และเราคาดว่าสงครามราคาอาจยาวไปจนถึงปี 2021 โดยที่ TRUE มีโอกาสชนะมากสุด แต่จะมีต้นทุนในการชิงลูกค้าที่เพิ่มขึ้นเช่นกัน ทำให้เราปรับผลประกอบการของกลุ่มลง 0.7 – 47.5% และมูลค่าที่เหมาะสมลดลง 1.4% ถึง 10.3%
ด้านการประมูล 5G ในเดือนก.พ. 2563 แม้ว่า กสทช. จะกำหนดราคาเริ่มต้นประมูลที่ต่ำ แต่การที่รัฐบาลได้ส่งหน่วยงานของรัฐทั้ง CAT/TOT มาร่วมประมูลเป็นปัจจัยลบ เนื่องจากทั้ง 2 องค์กรมีเงินที่ได้จากคดีความในช่วงก่อนหน้า และสามารถขอแบงค์การันตีได้ง่าย และด้วยโครงสร้างพื้นฐานที่มีความพร้อม แต่หากทั้ง TOT และ CAT ไม่มีพันธมิตรใหม่จากต่างประเทศ จึงมองว่าจะไม่กังวลต่อการแข่งขันมากนัก
พร้อมประเมินมูลค่าที่เหมาะสมของกลุ่มด้วย DCF และ SOTP แนะนำให้ “ซื้อ” INTUCH ประเมินราคาเป้าหมายที่ 71 บาท และ TRUE ประเมินราคาเป้าหมายที่ 7 บาท และแนะนำ “ถือ” ADVANC ประเมินราคาเป้าหมายที่ 220 บาท และ DTAC ประเมินราคาเป้าหมายที่ 59 บาท
ส่วน บล.โนมูระ พัฒนสิน ระบุในบทวิเคราะห์ (22 พ.ย.) ว่า ราคาหุ้นผู้ประกอบการมือถือปรับตัวลง เนื่องจากกังวลเกี่ยวกับการแข่งขันทำโปรโมชั่นที่จะกลับมารุนแรงขึ้น หลังมี TRUE และ ADVANC ออกโปรโมชั่นเน็ตราคาถูกลงกว่าเดิมสำหรับลูกค้าใหม่ในระบบเติมเงิน
ทั้งนี้ หากการแข่งขันยืดเยื้อหรือรุนแรงขึ้นอีก ประเมินอาจมีผลเกิด downside ต่อการเติบโตของรายได้ของกลุ่มมือถืออีกครั้ง โดยเบื้องต้น คาดกระทบ DTAC มากสุด เพราะเป็นรายเดียวที่ยังไม่ออกโปรแข่งขันดังกล่าว จึงมีความเสี่ยงสูงที่จะถูกแย่งลูกค้าจากคู่แข่งได้อีก ทำให้รายได้จะไม่ฟื้นตัวตามที่คาดหวัง ในขณะที่ TRUE/ ADVANC ถูกผลกระทบจาก ARPU ของ Prepaid ที่มีโอกาสลดลง